google/wiki40b huggingface dataset:
Termitidae

Utseende

Arbeiderne er små (mindre enn 5 mm), hvite, blinde insekter. De kjønnede individene er mye større, sylindriske, gulbrune eller mørke. Hodet er rundet med små, men markerte fasettøyne. Når de svermer, har de store, avlange vinger med tett årenett, men dise faller snart av. Dronningene er store (opptil 10 cm lange) og pølseformede, bakkroppen enormt oppsvulmet. De er helt avhengige av å fores og stelles av arbeidere. Soldatene er middelsstore, blinde, med sterkt forstørrede hoder, gjerne med kraftige, skarpe kjever. Hos undergruppen Nasutitermitinae er hodet omdannet til en kjemikaliesprøyte med en dyse foran som de kan sprute etsende kjemikalier ut fra.

Levevis

Temitidae bygger, store, opptil 8 meter høye tuer. Disse termittene har en skarp kaste-inndeling. De store dronningene er av de mest fruktbare individene i dyreriket, én dronning kan legge over 10 millioner egg i løpet av et år. Disse termittene bygger ofte tunneler av jord slik at arbeiderne kan vandre mellom tuen og matkildene uten å komme ut i dagslys. Artene i gruppen Macrotermitinae dyrker sopp inne i tuene sine, i likhet med mange maur.

Utbredelse

Familien er i hovedsak utbredt i tropene, med særlig mange arter i Afrika. De finnes også på de andre kontinentene. Ingen arter er naturlig forekommende i Europa, men det finnes én art på Kanariøyene.
Brun

Etymologi

Ordet brunt stammer fra det norrøne brúnn som er beslektet med både bjørn og brenne og betyr «fargen som oppstår når noe blir brent». Ordet er spredt videre til det tyske braun og det engelske brown der det eldste skriftlige belegget er fra år 1000. Adjektivet og fargenavnet har siden dannet verbet «å brune», for eksempel om å steike mat til den blir brun.

Brun hud-, hår- og øyefarge

De fleste menneskene har en hudfarge som er en sjattering av brunt. Likevel har man sjeldent kalt folkegrupper brune, men isteden røde, hvite, gule og svarte, der de tre siste gruppene tradisjonelt har tilhørt henholdsvis den såkalte kaukasoide rase, den mongoloide rase og den negroide rase.
Brun hud er et skjønnhetsideal og tegn på sunnhet i det meste av den vestlige kulturen, og mange soler seg eller bruker bruningskremer. Andre, medregnet mange av dem som er brune naturlig, for eksempel i Kina og Japan, prøver derimot å gjøre seg mindre brune ved å unngå solskinn eller ved hjelp av blekende hudprodukter. Tidligere, for eksempel i Europa på 1600-, 1700- og 1800-tallet, viste dessuten bleik hud at personen var rik nok til å slippe kroppsarbeid ute i sola, og lys hud ble sett på som noe fornemt og fint.
Brun er en vanlig hårfarge, særlig i middelhavslandene og Latin-Amerika. Fargen henger ofte sammen med brune øyne. En kvinne med brunt hår kan kalles brunette, men det er ingen tilsvarende betegnelse for brunhårede menn.

Brunt som symbol

Brunt har ikke hatt noen viktig plass i symbolikken og fargepsykologien fordi disse fagområdene først og fremst har vært opptatt av de rene fargene (dvs. primær- og sekundærfargene som har sin plass i fargespekteret). I politikken har imidlertid brunt i uttrykk som «brune ideologier» og «brunskjorter» blitt et symbol for fascistiske og nazistiske ideologier. Bruken stammer fra de tyske nazistene som før andre verdenskrig kledte seg i karakteristiske brune uniformsskjorter, for eksempel til forskjell fra de italienske, fascistiske svartskjortene, de «røde» kommunistene og de russiske hvitegardistene. Brune bevegelser blir i dag brukt som en nedsettende betegnelse, men nazistene kalte seg selv «de brune bataljoner» («die braunen Bataillonen») i den populære kampsangen Horst Wessel Lied fra omkring 1930. Det tyske nazistpartiet NSDAPs rikshovedkvarter i München ble kalt Det brune hus.
Betegnelser som brun kafé og liknende er folkelige ord på et enkelt og ujålete serveringssted med mørkt interiør og brune retter som kjøttkaker, øl og kaffe. Brunevarer er en eldre samlebetegnelse på elektriske lydanlegg, radio- og fjernsynsapparater til salgs i elektriske forretninger, i motsetning til hvitevarer som kjøleskap, frysebokser, komfyrer og andre kjøkkenapparater.
Jørgen Iversen Dyppel

Bakgrunn

Dyppel var sønn av en baker fra Sønderjylland og etter endt utdannelse dro Dyppel til Vestindia for å handle med briter og nederlendere. Men han ble plyndret av britiske pirater og returnerte til Danmark i 1665, hvor han giftet seg med Birgitte Pedersdatter i 1670.

Guvernør

På grunn av sine erfaringer i Vestindia, var han ønsket av det nyopprettede Vestindisk-guineisk Kompagni som første guvernør på øya St. Thomas for en periode på tre år. Han tiltrådte offisielt stillingen 26. mai 1672 (Westergaard bruker 25. mai som dato)) ved sin ankomst.
St. Thomas hadde tidligere vært bebodd av noen engelske nybyggere, men disse hadde forlat St. Thomas da Dyppel og hans menn kom frem til øya. Det første oppgavene som ble påstartet var skogrydding, anleggelse av veier og opparbeiding av dyrket mark. På grunn av at danskene ikke var vant til det tropiske klimaet, samt den fransk-nederlandske krig og krigene mellom engelskmenn og nederlendere, gjorde at koloniseringsforsøket ble mer tidkrevende enn planlagt og Dyppels engasjement ble derfor utvidet. Dyppel fikk noe hjelp fra britene på Tortola.
Dyppel hadde også nederlendere til å bistå byggingen av kolonien og dette skapte problemer med Frankrike, som gikk til et mislykket angrep på St. Thomas 2. februar 1678. 
Oppgaven med å forsvare St. Thomas fra angrep var krevende og i september 1679 ba Dyppel Vestindisk-guineisk Kompagni om å finne en erstatter for ham. Dyppel gikk av som guvernør 4. juli 1680 og overlot guvernørposten til Nicolai Esmit. Vestindisk-guineisk Kompagni ga Dyppel tilbud om å bli guvernør på ny i 1682. 
Men det viste seg å være vanskelig å finne mannskap i Danmark til å bli med på ferden over til Dansk Vestindia og i stedet ble fanger tatt med under løfte om frihet. Under ferden gjorde fangene mytteri rundt nyttårsaften 1683 og Dyppel ble kastet overbord sammen med et av hans barn. Hans kone overlevde og giftet seg med en plantasjeeier på St. Thomas. Anna van Ockeren som var gift med Dyppels førstefødte sønn, giftet seg senere med den fremtidige guvernøren Claus Hansen.
Østre Kanalgate (Moss)

Østre Kanalgate 1 2 3 7 9 11 13 15 17 er en vei i Moss, navnet ble bestemt i 1882, fra 1841 hadde navnet vært Østre gade. Østre kanalgate går fra billetkontoret til Bastø Fosen og frem til kanalbrua langs havet.
Arkeologiske kulturminner

I Norge

Riksantikvaren er øverste faglige myndighet for forvaltningen av arkeologiske kulturminner og kulturmiljøer i Norge, og forvalter disse gjennom kulturminneloven. Riksantikvaren skal videre også ha som mål å styrke allmennhetens interesse og ansvarsfølelse for de arkeologiske kulturminnene og kulturmiljøene gjennom forvaltningen.
Sagene Idrettsforening

Historie

Sagene IF ble stiftet som Sagene Ballklubb av Bjarne Thoresen, Ingvald Johnsen, Trygve Nikolaisen og Sverre Nikolaisen som alle ønsket å starte et fotballag i nærmiljøet. Etter at friidrett og boksing ble inkludert som aktiviteter, ble navnet i 1927 endret til det nåværende Sagene Idrettsforening. Klubben var opprinnelig medlem av Arbeidernes Idrettsforbund og ble medlem av det nye nasjonale idrettsforbundet da A.I.F. fusjonerte med Landsforbundet for idrett i 1940.

Sagene IF Innebandy

Sagene IF Innebandy spiller med lag i Eliteserien i innebandy for kvinner og i 2. divisjon menn i Oslo og Akershus Bandyregion.
Getaren

Getaren er en innsjø i Botkyrka kommune i Södermanland, Sverige. Innsjøen tilhører Kagghamraån-vassdraget, og har forbindelse med Kagghamraån via Norrgaån.
Ved Getarens nordbredde ligger Lida friluftsgård og Lidabadet. Innsjøen er lett tilgjengelig og utnyttes ofte til friluftsformål.
Innsjøen har et overflateareal på 0,78 km², og ligger i en høyde på 32,4 meter over havet.
Viskositet

Viskositet blir definert som et fluids (en gass eller en væskes) egenskap ved hvordan motsetningen av de forskjellige lag i fluidet beveger seg i forskjellige hastigheter. Det vil si hvor tyktflytende væsken er. Væskens motstand virker da som en spenning i strømretningen mellom lag som beveger seg i forhold til hverandre. SI-enheten for viskositet er pascalsekund (Pa·s), men centipoise er også mye brukt. 1 poise = 100 centipoise = 0,1 Pa·s. En lav viskositet gir tyntflytende væske, høy viskositet innebærer en tykk/seig konsistens.

Bruk

Lava fra vulkaner er et eksempel på hvor beregninger av viskositet blir benyttet.
Viskositet er et viktig mål for motoroljer og smøreoljer, hvor oljeindustrien nå produserer syntetisk olje for å tilfredsstille de krav moderne motorer med høyt indre arbeidstrykk stiller.
Grunnkretser i Grue kommune

Grunnkretser i Grue kommune er delområder og grunnkretser som seksjonerer Grue kommune, Hedmark, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Cumpston Massif

Cumpston Massif er et markant, fjell med flat topp, rundt 2 070 meter over havet, 14,5 km langt og 10 km bredt, ved samløpet mellom Lambertbreen og Mellorbreen i Prince Charles Mountains i Mac. Robertson Land.

Oppdaging og navnsetting

Cumpston Massif ble oppdaget i november 1956 av et fly fra Australian National Antarctic Research Expeditions, og ble navnsatt av Australian Antarctic Names and Medals Committee etter J. S. Cumpston fra Det australske utenriksdepartementet, som sammen med E. P. Bayliss var ansvarlig for å få publisert kart over Antarktis i 1939.
Pleonomus

Utseende

Middelsstore (15 - 20 millimeter), slanke og parallellsidige, fint hårete, blanke, brunlige smellere. Hannene har ofte kamformede antenner. Bakhjørnene på pronotum er ofte spisst tilbaketrukket. Det er stor forskjell mellom kjønnene - hannene er mindre og slankere med avlangt firkantet pronotum og lange, tynne antenner (nesten så lange som kroppen). Hunnene er større og bredere, antennene bare så lange som hode + pronotum, som er rundet.

Utbredelse

Gruppen er utbredt i Sentral-Asia (Turkmenistan, Usbekistan, vestluge Kina).
Stikkledning

En stikkledning er en vann-, kloakk-, internett- eller strømledning som forbinder en bygning med et offentlig eller et privat hovedledningsnett i et området.
Den norske forurensningsloven stiller krav til at eier av stikkledninger i avløpsanlegg også foretar omlegging eller utbedring når det foretas slikt arbeid på hovedledningsnettet.
Det yngre Zhou-dynastiet

Opprettelsen

Hànkineseren Guo Wei tjente som assisterende militærkommissær ved hoffet til Det yngre Han-dynastiet, et regime styrt av tyrkiske shatuoer. I 948 kom den tenårige Liu Chengyou på tronen etter at grunnleggeren Liu Zhiyuan hadde dødd. I 951 ledet Guo Wei et kupp mot keiseren og erklærte seg selv som keiser for Det yngre Zhōu-dynastiet.

Guō Weī

Guo Wei var den første hànkinesiske herskeren over Nord-Kina siden 923, da Det yngre Liang-dynastiet ble styrtet av Det yngre Tang-dynastiet. Han ble regnet for å være en dyktig hersker som forsøkte å innføre reformer og lette på bøndenes byrder, og hans regjeringstid skal ha vært god og godt organisert. Det kom derimot ikke til å bli langt, siden han etter bare tre år døde i 954.

Guō Róng

Chai Rong, senere Guō Róng, var Guo Weis adoptivsønn og sønnen til hans kones eldre bror. Han overtok tronen da adoptivfaren døde i 954, og også hans styre skal ha vært effektivt, og han klarte å presse sørover med seire mot Sørlige Tang i 956. Hans forsøk på å erobre Nordlige Han, selv om de opprinnelig så lovende ut, mislyktes, og i 959 døde han av sykdom under et felttog.

Dynastiets fall

Guo Rong ble etter sin død etterfulgt av sin syv år gamle sønn, Chai Zongxun. Kort tid senere overtok Zhao Kuangyin tronen og opprettet Song-dynastiet, som kom til å gjenforene Kina ved å fram til 979 erobre de sørlige statene og Nordlige Han.
HTC Desire

HTC Sense

HTCs egenutviklede grensesnitt for Android, inneholder flere funksjoner og applikasjoner som gir bedre brukervennlighet, og en bedre opplevelse
av telefonen. En av de mest omtalte applikasjonene som følger med Sense er Friend Stream, som samler og viser deg informasjon fra dine sosiale nettverk som Facebook og Twitter.
HTC Sense inneholder Live Wallpapers som i bunn og grunn er bakgrunner som beveger på seg, reagerer på berøring, eller gir deg informasjon. Dette er ikke noe HTC Sense er alene om, Googles Nexus One har også dette.

Maskinvare

HTC Desire er en meget kraftig telefon, da den ved lanseringstidspunktet var flaggskipet til HTC. Den har blant annet en Snapdragon-prosessor på 1 GHz som gir telefonen nok kraft til å takle de fleste oppgaver uten problemer.
Telefonen var opprinnelig utstyrt med en kapasitiv skjerm basert på AMOLED ((Active-Matrix Organic Light-Emitting Diode), men senere har det blitt vanligere at den leveres med SLCD-skjerm (Super Liquid Crystal Diode) på grunn av knapphet på AMOLED.
HTC Desire har flere forskjellige sensorer, den har en G-sensor (akselerometer) som registrerer hvilken posisjon telefonen er i, dette brukes f.eks. når telefonen ringer og du løfter den opp, ringevolumet senkes da automatisk. G-sensoren blir også brukt i flere spill, som f.eks. «Teeter»-spillet som følger med mobilen.
En annen sensor er lysnivå-sensoren, som måler hvor sterkt lys det er utenfor telefonen. Dette brukes til å automatisk stille lysstyrken på telefonens skjerm etter lyset i omgivelsene. Denne sensoren brukes også til en snedig funksjon som gjør at når telefonen ringer, så kan du snu telefonen med skjermen ned, og lyden skrus av.
I (med og uten prikk)

I, ı og İ, i (stor og liten I uten prikk, og stor og liten I med prikk) er, henholdsvis, den ellevte og tolvte bokstaven i det tyrkiske alfabetet, og brukes også i alfabetene til andre tyrikske språk, som baserer seg på det tyrkiske.
İ og i (begge med prikk), representerer den samme lyden som i gjør på norsk.
I og ı (begge uten prikk), representerer lyden /ɯ/. Denne lyden er beskrevet som «en urundet norsk o (dersom man kan tenke seg dette), altså som en i som artikuleres svært langt tilbake i munnen.»
Forholdet mellom i og ı, er som forholdet mellom u og ü og o og ö. De to siste bokstavene ble adoptert fra tysk, mens ı er en unik tyrkisk oppfinnelse. Forholdet mellom disse bokstavene er at de bokstavene uten prikk/er representerer en fremre vokal, mens de med prikk/er representerer en bakre vokal.
Den tyrkiske utgaven av J derimot er den samme som i det ordinære latinske alfabetet: minuskelen har prikk, mens majuskelen ikke har det.
Det er ikke uvanlig at nye tegn legges til det latinske alfabetet (norsk har for eksempel lagt til Æ, Ø og Å), men det som er uvanlig med disse tyrkiske bokstavene er at man ikke har lagt til en ny stor og liten bokstav i par: I stedet har man laget en ny majuskel for den allerede eksisterende minuskelen i (İ), og en ny minuskel for den allerede eksisterende majuskelen I (ı). Dette har selvfølgelig bydd på problemer for programmerere (for eksempel skaperne av Unicode), siden man da må opprette et par bokstaver som ikke hører sammen, men utgjør et par med bokstaver et annet sted i tegnsettet. Minuskel ı (uten prikk) har Unicode-kode U+0131, mens majuskel İ (med prikk) har Unicode-kode U+0130.
Manabu Ikeda

Karriere

Manabu Ikeda startet sin profesjonelle karriere i Urawa Reds i 1999. Han har også spilt for Shonan Bellmare.
Paroligopsis

Levevis

Larvene lever i død ved.

Utbredelse

Arten lever i India.
Christian Schreiber

Bakgrunn, prestelig virke

Etter abitur i 1892 ved gymnasiet i Fulda, begynte han på stedets presteseminar. På grunn av sin høye begavelse, ble han sendt til Roma hvor han gikk på Collegium Germanicum. Her ble han presteviet 1898, og tok doktorgraden i teologi og filosofi, for deretter å bli professor i filosofi ved presteseminaret i Fulda. Fra 1907 ledet han presteseminaret.

Biskop

Pave Benedikt XV utnevnte ham til biskop av Meissen i 1921, og han ble bispeviet i Fulda. I 1929 ble han utnevnt til apostolisk administrator for Berlin, et år senere ordinær biskop og i 1931 ble han avløst av Conrad Gröber som biskop av Meissen.
I sin korte tid som biskop i Berlin innviet han 38 kirker og kapeller.

Utvikling av holdningen mot nazismen

Schreiber var alltid sterkt engasjert politisk. Etter 1918 overvar han flere ganger Zentrumpartiets forsamlinger. Han drøfdtet også politiske spørsmål i sine hyrdebrev. Til å begynne med var han vennlig stemt til den fremvoksende nasjonalsosialisme. Da Kartellverband deutscher katholischer deutscher Studentenvereine (KV) diskuterte om de skulle holde avstand til na<ismen, blandet biskopen seg inn og erklærte at han mente det kunne være av det gode når en velunderrettet katolikk virken innad i NSDAP for å kunne motvirke de bestrebelser og oppfatninger som fra et kirkelig standpunkt var støtende, og at det av hensiktsmessighetsgrunner var å anbefale at KV avholdt seg fra en uttrykkelig skillingtagen mot NSDAP.
Men da Franz von Papen var blitt rikskansler i 1932 og ved et statskupp avsatte den prøyssiske regjering ble avsatt, og NSDAP fikk mer enn en tredel av mandatene under riksdagsvalgene 31. juli 1932, kom biskop Schreiber med skarpere toner: «nå, som det nasjonalsosialistiske parti hadde utviklet seg så ufunstig ikke vare politisk, men også moralsk», mente han «man ikke kunne kraftig nok advare alle katolikker, også akademikere, mot NSDAP.» Dersom han på dette tidsspunkt skulle ha kommet med et råd til KP om deres ttillingtagen til nazistene, ville rådet vært vesentlig annerledes, skrev han. Schreiber henviste i denne forbindelse rydelig tilk at katoller bvar forbust av kirken å være medlemmer av NSDAP, og at de som «tross advarsel og belæring forblir deri [i partiet], ville bli utelukket fra kirkens nådegaver» (sitert hos S. Koß - se litteraturliste). KV gjorde denne stillingtagen kjent blant katolikkene i forkant av riksdagsvalgene 5. november 1932.
Biskop Christian Schreiber døde av en hjertelidelse 1. september 1933. Han er bisatt i krypten i Hedwigs-katedralen.
NM i friidrett 1899

Norgesmesterskapet i friidrett 1899 var det fjerde NM i friidrett som ble arrangert, og det tredje offisielle. Stevnet ble arrangert fra 13. til 14. mai 1899 på Akershus festning i Oslo, av  Kristiania IF, Tjalve og Ørnulf.
Stevnet skulle opprinnelig avholdes på Klosterengen i Gamlebyen i Oslo, men siden kommunen hadde lagt ut denne banen til salgs som tomter måtte arrangementet flyttes. Siden det ble satt opp tribuner på Festningsplassen på festningen til 17. mai-feiringen ble det besluttet å legge arrangementet til helgen før 17. mai, for å dra nytte av dette. 
For første gang ble det også konkurrert i klassen junior, men disse mottok ikke premier. 
Aftenposten rapporterte at været på lørdag «var ubehageligt, koldt og surt», mens det på søndag «hadde indtaget en særdeles venlig Holdning».
Vekten

Vekten (fra latinske Libra) er et stjernebilde på den sørlige himmelhalvkule. Det er forholdsvis lyssvakt og ingen av stjernene er høyere enn første storhetsklasse. Stjernebildet ligger mellom Jomfruen i vest og Skorpionen i øst. De mest lyssterke stjernene i Vekta danner en firkant som gjør dem lett å finne.
Vekten var kjent i babylonsk astronomi som MUL Zibanu («vekten» eller «balansen»), eller alternativt som «skorpionens klør». Vekten ble holdt som hellig for solguden Shamasj, som også var beskytteren av sannhet og rettferdighet. Den ble også sett på som «skorpionens klør» i antikkens Hellas.
Amazonske språk

Amazonske språk er et samlebegrep for de indianske språka som snakkes i Amazonasbekkenet. Dette er ei heterogen gruppe språk som tilhører ulike familier uten påvist genetisk tilknytning til hverandre. Noen av dem har likevel enkelte trekk til felles som følge av kontakt mellom de ulike familiene, og av denne årsaken snakker enkelte forskere om «det amazonske språkområdet».
Foldøy

Foldøy er ei øy i Suldal som ligger ved innløpet til Sandsfjorden. Arealet er 1,1 km² (1160 dekar) og øya hadde i 2013 ca. 20 innbyggere. Den har ferjeforbindelse med Jelsa, Hebnes og Nedstrand, og videre til Finnøy 2 ganger daglig. Forbindelsen driftes av Norled med fartøyene MF «Foldøy» og MF «Sjernarøy».

Historie

Gravfunn som er gjort tyder på at Foldøy har vært bebodd i 2000 år. De første skriflige kildene er fra ca. 1275. Det var biskop Torgils av Stavanger som gav bort halve øya som inntekt for et nyopprettet hospital i nærheten av St. Peters kirken i byen.
De første skriflige kildene om beboere på Foldøy er fra 1519 da det bodde en Ivar der. Fremover var gården for det meste delt i to bruk til premiermajor Johan Jacob von Fasting kjøpte hele øya i 1757. Fasting var fra Os (Hordaland) ved Bergen. Selv om det stadig snakkes om «Generalen på Foldøy» ble Fasting kun generalløytnant. «Generalen» døde i 1790 og øya ble solgt ut av slekta i 1793.
I 1878 ble Svend Foldøen, «Ryfylkebispen», født på bruket Midtbø. Han ble en sentral og markant emissær i første del av 1900-tallet.
Det er funnet flere arkeologiske funn på øya, men under nydyrking i 1907 ble det funnet et stort skattefunn fra vikingtiden under nydyrking i Sandvika.Under ei bergnabbe bare 20 cm. under jorda lå det en samling på 776 sølvmynter. Det er regnet at de ble gravd ned i ca. 1055.
Folketallet på Foldøy har minket med årene, men det er et etablert feriested med over 70 ferieboliger. Det er også bygget en båtmolo i 2013.
Saint-Nicolas-des-Champs

Saint-Nicolas-des-Champs er en kirkebygning i Paris, dedisert til den hellige Nikolaus. Kirken, som er oppført i gotisk stil, ligger til Rue Saint-Martin i Paris' tredje arrondissement.
Juha Pentikäinen

Trivia

Juha Pentikäinens onkel, Vilho Pentikäinen, var en berømt kommunistisk hemmelig agent som spionerte mot finske interesser for Sovjetunionen.
Yicheng (Linfen)

Yicheng (kinesisk: 翼城县; pinyin: Yìchéng Xiàn) er et fylke i provinsen Shanxi i Folkerepublikken Kina. Det er del av byprefekturet Linfen.
Befolkningen var på 301 659 innbyggere i 1999.

Historie

I de stridende staters tid var dette området i staten Jins kjerneområder. Statens første hovedstad var Tang, som lå innen det nåværende fylkets grenser, og sener var hovedstaden – som ble flyttet på flere ganger – et annet sted mer sørøst i fylket, i byen Jiang.
Arendals Snekkerlaug

Arendals Snekkerlaug ble opprettet i Arendal i 1737, med kongelig konfirmasjon i 1751. Bevilgningen til å starte opp lauget ble gitt 20. januar 1736, men først 13. april året etter ble lauget formelt stiftet.
Snekker Stie Nielsen ble valgt som snekkerlaugets Oldermann. Laugets funksjon var å oppnå og å opprettholde det lokale monopol på alt håndverksmessig arbeid. Dette oppnådde man gjennom begrensning av opptak i lauga, kontroll med den faglige opplæring, tiltak mot ikke laugsorganiserte håndverksmestre. Lauget var innad preget av solidaritet og sosialt samhold.
Arendals Snekkerlaug ble oppløst i 1869 i forbindelse med en lov som kom i 1866 og som oppløste alle eksisterende laug fra utgangen av 1869.

Arkivet

Arkivet og en rekke seremonigjenstander fra Arendals Snekkerlaug befinner seg på KUBEN i Arendal. Arkivet omfatter laugsbok, korrespondanse, forhandlingsprotokoll, svenneprotokoll, regnskapsbøker og kontraktsbok.